Hvis de to unge mænd, der natten til søndag forsøgte sig med et gaderøveri på Kløvermosevej, har den opfattelse, at man risikofrit kan køre rundt om natten og overfalde folk, har de nu fået sig en anledning til at genoverveje den betragtning.

For da de natten mellem lørdag og søndag forsøgte at overfalde en 32-årig mand fra Odense fik de en lærestreg.

Ifølge Fyns Politis vagchef Anders Furbo Therkelsen kom den 32-årige omkring klokken 02.45 gående ad Kløversmosevej på strækningen mellem Falen og Sdr. Boulevard, da de to gerningsmænd, der kom kørende i en bil, steg ud og begyndte at passe ham op. Blandt andet krævede de den 32-åriges mobiltelefon udleveret.

- Det nægter han og bliver så tildelt slag af de to gerningsmænd, oplyser vagtchefen.